Aħrab il-mara żienja Ibni, agħti kas għerfi, agħti widen għal tagħlimi, biex tagħraf iżżomm il-qjies, u kliemek ikun mogħni bl-għerf. Xufftejn il-mara żienja għasel iqattru, u kliemha mieles aktar miż-żejt; imma fl-aħħar hi morra daqs l-assenzju, taqta' daqs sejf b'żewġt ixfar. Lejn il-mewt jinżlu riġlejha, lejn qiegħ l-art jieħu l-mixi tagħha. Ma tagħtix kas triq il-ħajja, 'l hawn u l'hemm timxi, m'għandhiex kwiet. Imma, ibni, isma' lili, titbigħedx minn kliem fommi. Żomm triqtek 'il bogħod minnha, u tersaqx qrib bieb darha, biex ma titlifx ġieħek quddiem ħaddieħor; u lanqas titlaq sninek lil xi ħadd bla ħniena , biex ma jitpaxxewx b'ġidek il-barranin, u frott xogħlok imur f'dar ħaddieħor. U int toqgħod tokrob fl-aħħar ta' ħajtek, huma u jintemmu laħmek u ġismek. Imbagħad tgħid: "Kemm kont nobogħdu t-tagħlim, u ma kontx naħmel it-twiddib! Ma smajtx kliem min ried jgħallimni, ma tajtx widen lil min kien iwissini. Kont wasalt biex nitlef kollox quddiem il-laqgħa tal-ġemgħa!" Ixrob l-ilma mill-bir tiegħek, u l-ilma ġieri min-nixxiegħa tiegħek. Trid l-ilma tal-għajn tiegħek jixxerred barra, u n-nixxigħat tal-ilma f'nofs it-triq? Żommhom għalik waħdek, isseħibx lil ħaddieħor miegħek. Tkun imbierka l-għajn tiegħek, mart żgħożitek! Ifraħ biha. Hi bħal ċerva għażiża, bħal għażżiela ħelwa . Jimliek dejjem bl-għaxqa ż-żegħil tagħha, issaħħrek bla heda mħabbitha. Għaliex tiġġennen, ibni, wara mara oħra, u tħaddan miegħek mara żienja? Quddiem il-Mulej l-imġiba tal-bniedem; il-Mulej jgħasses il-mixi kollu tiegħu. Il-ħażin bi ħżunitu jinqabad, u bil-ħbula ta' ħtijietu jintrabat; jintemm minħabba n-nuqqas ta' għaqal, jintilef minħabba l-bluha kbira tiegħu.